
Fenološki razvoj
Na območju Celjske in Koroške regije so jablane povprečno na opazovane lokacije in sorte v fenološki fazi BBCH 72 -73. 

Jabolčni zavijač 
V zadnjih štirih oz. petih dneh so bili na vseh opazovanih lokacijah izpolnjeni pogoji za parjenje in posledično odlaganje jajčec jabolčnega zavijača. Ulovi metuljčkov na feromonskih vabah so kontinuirani in na posameznih lokacijah presegajo prag škodljivosti (7-10 metuljčkov/teden). 
Tisti, ki boste prvo škropljenje proti jabolčnemu zavijaču opravili s pripravkom Coragen (odmerk: 18 mL/hL, pri tem najvišji dovoljen odmerek pri enem škropljenju jablan ne sme presegati 270 mL pripravka/ha), to storite v drugi polovici tega tedna oz. med 9. in 14. junijem. Prav tako lahko v tem roku zatiranja za zmanjševanje populacije jabolčnega zavijača uporabite pripravek Exirel (odmerek: 50-60 mL/hL oz. največ 0,9 L/ha). Oba pripravka delujeta tako na jajčeca kot izlegajoče ličinke -gosenice.
V kolikor boste prvo škropljenje proti jabolčnemu zavijaču opravili s pripravkom Mimic (1 L/ha) – insekticid MAC skupine, ali boste uporabili neonikotinoidni insekticid Mospilan 20 SG (0,4 kg/ha), ali kontaktni pripravek Delegate 250 WG (0,3 kg/ha), to storite med 15. do 20. junijem. V primeru pojava mokaste jablanove uš ali o močnejšega pojava zelene uši, dajte pri zatiranju jabolčnega zavijača prednost pripravku Mospilan 20 SG. 
Vsi našteti pripravki za zatiranje jabolčnega zavijača delujejo tudi proti breskovemu zavijaču, ki se redno pojavlja v nasadih breskev in jablan.
Na lokacijah Celjske regije se sadjarji pri rokih zatiranja proti jabolčnem zavijaču držite zgodnejše napovedanih datumov, medtem ko koroški sadjarji približajte škropljene zadnjim napovedanim rokom.

V nasadih, kjer je jabolčni zavijač v preteklem letu povzročil veliko škode priporočamo za slabljenje populacije tudi redno dodajanje polovičnega odmerka granuloznega virusa Madex max ali Carpovirusine. 

Krvava uš
Toplo vreme ugodno vpliva na razvoj krave uši. V nasadih, kjer imate težave z obvladovanjem le te, dajte v tem času prednost pripravku Movento SC 100 (1,9 L/ha), ki hkrati zatira tudi ličinke ameriškega in vejičastega kaparja. Prav tako je uporaba pripravka je smiselna v mladih nasadih jablan, kjer se je v večjem obsegu pojavila jablanova listna hržica. 
Škropljenje proti krvavi uši lahko opravite tudi s pripravkom Pirimor 50 WG (0,75 kg/L) in dodatkom močila ali olja. Uporabite veliko količino vode. Oba pripravka zatirata tudi ostale vrste listnih uši. 

PRI UPORABI SREDSTEV NEVARNIH ZA ČEBELE IZVAJAJTE ŠKROPLJENJE IZKLJUČNO POZNO ZVEČER, PONOČI ALI ZGODAJ VZJUTRAJ, KO SO ČEBELE V PANJIH TER POSKRBITE, DA BO PODRAST POMULČENA! PRED UPORABO SREDSTEV PREBERITE NAVODILA ZA UPORABO IN DOSLEDNO UPOŠTEVAJTE TUDI OSTALA OPOZORILA GLEDE VARSTVA OKOLJA. 

Škrlup in pepelasta plesen jablan
Nestanovitno vreme s pogostimi plohami in nevihtami ustvarja pogoje za razvoj sekundarnih okužb s škrlupom. Še vedno pazite na razmike med škropljenji in jih prilagodite količini padavin. V primeru, ko pade več kot 25 mm dežja predvidevamo, da je fungicidna obloga sprana in je potrebno škropljenje pred naslednjimi padavinami ponoviti. V nasadih, kjer škrlupa ne najdete razmike med škropljenji podaljšate na 10 do 14 dni.
V nasadih, kjer so na listih pege posrbite, da bodo plodovi stalno zaščiteni s fungicidno oblogo in nadaljujte s preventivno zaščito plodov. 
Škropljenje opravite s kontaktnim fungicidom na osnovi aktivne snovi kaptan kot so: Merpan 80 WDG (1,88 kg/ha), Orthocide 80 WG (2 kg/ha) ali Merplus (2L/ha). 
Za zmanjšanje infekcijskega potenciala jablanove pepelovke dodajate enega od pripravkov na osnovi močljivega žvepla kot so: Azumo WG, Cosan, Pepelin, Kumulus DF, Microthiol specilal, Microthiol disperss, Thiovit jet, Vindex 80 WG, Biotip Sulfo 800 SC, Pol sulphur 800 SC ali Symbiotica Fito –tekoče žveplo ali Vertipin, v odmerku 3 kg/ha oz. 3L/ha. 
Enaka strategija škropljenja proti škrlupu in pepelasti plesni velja tudi za hruške.

V primeru toče takoj opravite škropljenje s pripravki, ki vsebujejo aktivno snov kaptan kot so: Merpan 80 WDG, Orthocide 80 WG ali Merplus.

Hrušev ožig
Bodite pozorni na simptome morebitnih cvetnih okužb bakterije hruševega ožiga. Redno pregledujte nasade jablan in hrušk, še posebej na območjih, kjer so bile v preteklih letih potrjene okužbe s hruševim ožigom in kjer so jablane podcvetale daljše časovno obdobje. Opravite tudi preglede travniških sadovnjakov. Preglede opravljajte v času, ko je listje suho. Simptome opazite predvsem na poganjkih, ki venejo in se sušijo (pastirska palica), spremlja jih lahko tudi bakterijski izcedek, ki je na začetku mlečno rumene barve, nato postane oranžen. Poleg nasadov pregledujte tudi okolico, kjer se nahajajo okrasne in samonikle rastline, ki so gostiteljice hruševega ožiga (glog, panešplja, ognjeni trn, jerebika, šmarna hrušica…). V primeru suma na okužbo s hruševim ožigom obvestite fitosanitarno inšpekcijo ali javno službo za varstvo rastlin na Inštitutu za hmeljarstvo in pivovarstvo Slovenije v Žalcu (03 71 21 600). 

